
Socialdemokratų sąjunga ne kartą savo dokumentuose konstatavo faktą, kad per aštuoniolika nepriklausomybės metų visos valdžioje buvusios partijos, nesvarbu kaip jos vadinosi, vykdė dešiniąją, stambaus kapitalo ir turtingųjų interesams atstovavusią laisvosios rinkos (LLRI) dogmomis paremtą politiką. Pastaruosius septynerius metus A.Brazausko ir G.Kirkilo vyriausybės iš esmės buvo tapusios įtakingą privatų verslą aptarnaujančia įstaiga, toleravusia nepasotinamą privačių struktūrų ir oligarchų gobšumą.

Būdama valdžioje, LSDP taip nė karto ir nebandė įvesti progresinio gyventojų pajamų mokesčio, apmokestinti prabangų nekilnojamą turtą ir pan. Jos valdymo metu didėjo turtinė nelygybė, skurdas, augo emigracija. Buvo įvykdyta eilė nepagrįstų ir neskaidrių privatizacijos procesų („Alita“, „Lietuvos dujos“, „VST“), sukurtas skandalingas Leo Lt projektas ir t.t. Prieš kiekvienus rinkimus žadėdama spręsti socialines problemas, įvesti PGPM ir pan., LSDP tik vykdė politines spekuliacijas ir mulkino rinkėjus, įtvirtindama politikoje „Rinkimai baigėsi, kokie pažadai?“ principą.
Paskutinių dviejų metų neatsakingai vykdyta G.Kirkilo valdžios politika lėmė, kad pasaulinės krizės akivaizdoje Lietuva atsidūrė ypatingai sunkioje padėtyje. Tačiau kritiškai įvertinti savo valdymo laikotarpio LSDP nėra linkusi. Ji toliau tęsia politinės veidmainystės politiką, kuomet, atsidūrusi opozicijoje, teikia tokius siūlymus, kurių pati būdama valdžioje net nebandė priimti. Politinė LSDP veidmainystė akivaizdžiai atsiskleidė ir 2008-12-01 Madride vykusiame Europos socialistų partijos tarybos kongrese, kuomet šios partijos atstovai ten kalbėjo apie paprastų žmonių gyvenimų saugojimą, apie laukinės rinkos, besaikio godumo, pelnų ribojimą, socialinį teisingumą ir gerovę visiems, nors realiai patys septynerius metus vykdė priešingą politiką.

Lietuvos socialdemokratų sąjunga pareiškia, kad LSDP savo veikla ir veiksmais įrodė, jog yra tipiška dešinioji liberalizmo ir laisvosios rinkos principus išpažįstanti partija, nieko bendro neturinti su socialdemokratine ideologija ir vertybėmis. LSDS ragina šią politinę organizaciją neklaidinti visuomenės, nejaukti Lietuvos politinio spektro, viešai sąžiningai pripažinti savo turinį, pasekti tokio pat pavadinimo Portugalijos partijos pavyzdžiu ir tarptautinėje arenoje pereiti į dešiniųjų organizacijų bloką. O tuos LSDP narius, kurie yra apgauti ir suklaidinti kviečiame burtis po tikros socialdemokratijos vėliava.

